རྒྱུན་ལྡན་ནད་མེད་ཐ་མལ་གྱི་དར་མའི་ལུས་ཁམས་འདིར་སྲིད་པའམ་གནས་ཤིང་དབང་བོ་སོགས་ཀྱི་་རྟེན་པ་གཙོ་ཆེ་བའི་རྩ་བཞི་ཡོད་པ་ཡིན།དེ་ལས་དང་པོ་དབང་པོ་མིག་རྣ་བ་སྣ་ལྕེ་ལུས་བཅས་རང་རང་གི་ཡུལ་གཟུགས་སྒྲ་དྲི་རོ་རེག་བྱ་འཆར་ཞིང་ཚོར་བ་བྱེད་པའི་རྩ་རླུང་ལྔའི་རྟེན་གཙོ་བོར་གྱུར་པ་ཀླད་པར་རྩ་ཡི་རྒྱ་མཚོ་ཆེན་པོར་འཁྱིལ་བ་ཞེས་བྱ་བའི་རྩ་ལ་སྲིད་ཅིང་གནས་པ་དེ་ཉིད་ལས་འཁོར་རྩ་ཕྲན་དང་།དེ་ལས་ཡང་ཕྲན།དེ་ལས་དྲ་བ་ལྟར་གྱི་རྩ་ཕྲན་ལྔ་བརྒྱས་བསྐོར།གཉིས་པ་དྲན་པའི་དབང་པོའམ་ཡིད་ཀྱི་དབང་པོ་དང་།དབང་པོ་དེ་དག་ལ་བརྟེན་པའི་རྣམ་ཤེས་ཚོགས་དྲུག་གསལ་བར་བྱེད་པའི་རྩ་གཙོ་བོ་སྙིང་གར་ཡིད་བཟང་མ་ཞེས་བྱ་བའི་རྩ་དེ་ལ་སྲིད་ཅིང་གནས་པ་དེ་ཉིད་ལས་འཁོར་རྩ་ཕྲན་དང་དེ་ལས་ཡང་ཕྲན།དེ་ལས་དྲ་བ་ལྟར་གྱི་རྩ་ཕྲན་ལྔ་བརྒྱས་བསྐོར།གསུམ་པ་ལུས་ཀྱི་ཕུང་པོ་སྤྱི་དང་དེའི་རྩ་རྣམས་ཀྱི་སྡོང་པོ་གསུམ་ཐོག་མར་ཁོ་ནར་ཆགས་པར་བྱེད་པའི་རྩ་གཙོ་བོ་ཇི་སྲིད་སྐྱེད་པའི་བྱ་བ་ཡོངས་སུ་མ་རྫོགས་པའི་བར་དེ་སྲིད་དུ་ལྟེ་བ་ལ་སྲིད་ཅིང་གནས་པ་དེ་ཉིད་ལས་འཁོར་རྩ་ཕྲན་དང་།དེ་ལས་ཡང་ཕྲན།དེ་ལས་དྲ་བ་ལྟར་གྱི་རྩ་ཕྲན་ལྔ་བརྒྱས་བསྐོར།བཞི་བ་བུ་ཚ་རིགས་རྒྱུད་མི་ཆད་པར་བསྐྱེད་ཅིང་འཕེལ་བར་བྱེད་པའི་རྩ་གཙོ་བོ་འདོད་ཆགས་ཕོ་མོའི་མཚན་མའམ་གསང་བར་སྲིད་ཅིང་གནས་པ་དེ་ཉིད་ལས་རྩ་ཕྲན་དང་།དེ་ལས་ཡང་ཕྲན།དེ་ལས་དྲ་བ་ལྟར་གྱི་རྩ་ཕྲན་ལྔ་བརྒྱས་བསྐོར།དེ་ལྟར་སྲིད་ཅིང་རྟེན་པའི་རྩ་བོ་དེ་དག་ལུས་ཀྱི་སྟེང་དང་འོག་དང་ཐད་ཀར་སོགས་ཀུན་ལ་གྱེས་པས་ལུས་ཀྱི་ཕུང་པོ་འདི་རྩ་ཡི་དྲ་བས་རྗེས་སུ་འཛིན་ཅིང་མི་འཇིགས་པར་རིང་དུ་འཚོ་བར་བྱེད་པ་ཡིན།དེ་ཡང་གོང་དུ་བཤད་པའི་ཆགས་པའི་རྩ་རིགས་དེ་དག་མིའི་ལུས་ཁམས་ཀྱི་སྐྱེད་རྫོགས་པ་དང་མཉམ་དུ་ལུས་ཟུངས་དབང་བོ་སོགས་དར་ལ་བབས་ཅིང་ནད་མེད་ཀྱི་དབང་དུ་བྱས་ན་རྩའི་ཆགས་ལུགས་འདི་ལྟར་སྲིད་པའི་དོན་གྱིས་ན་སྲིད་རྩ་ཞེས་སུ་བཤད་དོ།